Բեյմբեթ Մայլին

Բեյմբեթ Մայլին (, ), ղազախ խորհրդային գրող, դրամատուրգ։ Ղազախ խորհրդային գրականության հիմնադիրներից։

Կենսագրություն 
Բեյմբեթ Մայլինը ծնվել է Կոստանայի մարզի Տարանովսկի շրջանում։ 1911-1912 թվականներին գրագիտություն է սովորել աուլի մոլլայի մոտ, 1913 թվականին՝ սովորել է Տրոիցկի «Ուազիֆա» դպրոցում, 1913-1915 թվականներին՝ Ուֆայի թաթարական «Գալիա» մեդրեսեում, բայց առողջության քայքայման և նյութական վատ պայմանների պատճառով ստիպված թողել է ուսումը։ 1916-1922 թվականներին աուլում եղել է ուսուցիչ, 1923-1925 թվականներին համագործակցել և խմբագրել է Կոստանայի մարզային «Еңбекші қазақ» (Աշխատասեր ղազախ) թերթը։ 1926 թվականին անդամագրվել է կոմկուսի շարքերում։ 1928-1932 թվականներին եղել է «Қазақ тілі» թերթի խմբագիր, 1932-1934 թվականներին՝ «Социалистік Қазақстан» թերթի բաժնի վարիչ, խմբագիր, 1934-1937 թվականներին՝ «Қазақ әдебиеті» թերթի խմբագիր։ 1937 թվականին բռնադատվել է, 1957 թվականին՝ հետմահու արդարացվել։

Մայլինի գրական և լրագրական գործունեությունն սկսվել է 1912 թվականից։ 1915 թվականին գրած «Շուգայի հիշատակին» պատմվածքը գրողին ընդհանուր ճանաչում է բերել։ Մայլինի գրական գործունեությունը լայն ծավալ է ստացել հատկապես Խորհրդային իշխանության տարիներին։ Հեղափոխության առաջին իսկ օրերից ակտիվորեն մասնակցել է Ղազախստանում թերթերի ու գրքերի հրատարակության կազմակերպման գործին։ Իր ստեղծագործություններում Մայլինը ցույց է տալիս դասակարգային պայքարն աուլում, ղազախ աշխատավորների պայքարը նոր կյանքի կառուցման համար։ Նրա ստեղծագործություններում զգալի տեղ են գրավում երգիծական պատմվածքները, պոեմները և բանաստեղծությունները։

Ստեղծագործություններ 
Վեպեր
 «Ղազախի դուստրը»
 «Ազամատ Ազամատովիչ»
 «Կարմիր դրոշ»
 «Հարևաններ»
 «Գոտեմարտ»
Պատմվածքներ
 «Ամիրժանի պատմածը»
 «Կոմունիստ Ռաուշան»
 «Հոսանքի վրա»
 «Տասնհինգ ծուխ»
Պոեմներ
 «Ռազիա կըզ (Ռազիա աղջիկը)»
 «Մարժան»
Պիեսներ
 «Ժալբիր»
 «Մեր ջիգիթները»
 «Տալտանբայի ռեժիմը»
 «Շանշար մոլլա»
 «Շուգա»
 «Ռազմաճակատ»
 «Նշանադրություն»
 «Հարս ու սկսեսուր»

Ծանոթագրություններ 

Ղազախ արձակագիրներ
Ղազախ բանաստեղծներ
Ղազախ դրամատուրգներ
Ղազախ գրողներ